9ھ میں جب اسلام کا چرچا سارے عرب میں پھیل گیا اور دور دور کے قبائل مدینہ آنے لگے ، تو ضمامہ کے قبیلہ نے انھیں تحقیق حال کے لیے آنحضرتﷺ کی خدمت میں بھیجا جس وقت یہ پہنچے،اس وقت آپ مسجد میں تشریف فرما تھے ، ضمام مسجد کے دروازہ پر اونٹ باندھ کر اندر داخل ہوئے ،آنحضرتﷺ کے گرد صحابہ کا مجمع تھا ، ضمام سیدھے آپ کے پاس پہنچے اورپوچھا تم میں عبد المطلب کا پوتا کون ہے،آنحضرتﷺ نے فرمایا میں ہوں،ضمام نے کہا محمد!فرمایا ہاں ،اس کے بعد ضمام نے کہا اے ابن عبد المطلب ! میں تم سے سختی کے ساتھ چند سوالات کروں گا ،تم آزردہ نہ ہونا ، فرمایا نہیں آزردہ نہ ہوں گا ، جو پوچھنا چاہتے ہو پوچھو ، کہا میں تم سے اس خدا کا واسطہ دلاکر پوچھتا ہوں ،جو تمھارا معبود ، تمھارے اگلوں کا معبود اورتمہارے بعد آنے والوں کا معبود ہے ، کیا خدا نے تم کو ہمارا رسول بناکر بھیجا ہے ، فرمایا خدا کی قسم ہاں ، کہا میں تم سے اس خدا واسطہ دلا کر پوچھتا ہوں جو تمھار ا معبود تمھارے اگلوں کا معبود اورتمہارے پچھلوں کا معبود ہے ، کیا خدا نے تم کو یہ حکم دیا ہے کہ بلا کسی کو شریک کیے ہوئے صرف اسی کی پرستش کریں اوراس کے علاوہ ان بتوں کو چھوڑدیں جن کی ہمارے آبا واجداد پر ستش کرتے چلے آئے ہیں،فرمایا خدا کی قسم ہاں ، پوچھا میں تم سے اس خدا کا واسطہ دلاکر پوچھتا ہوں جو تمھارے اگلوں کا اور تمھارے پچھلوں کا معبود ہے ، کیا تم کو خدا نے یہ حکم دیا ہے کہ ہم پانچ وقت کی نمازیں پڑھیں ، آنحضرتﷺ نے اس کا جواب بھی اثبات میں دیا ، ضمام نے اسی طرح روزہ ، حج اورزکوٰۃ اسلام کے تمام ارکان کے متعلق قسم دلا دلا کر سوالات کیے اورآپ ﷺ اثبات میں جواب دیتے رہے ، یہ سوالات کرنے کے بعد ضمام نے کہا میں شہادت دیتا ہوں کہ خدا کے سوا کوئی معبود نہیں اور محمد اس کے بندے اور رسول ہیں اور میں عنقریب ان تمام فرائض کو پورا کروں گا ، اورجن جن چیزوں سے آپ نے منع کیا ہے انھیں چھوڑ دونگا اور اس میں کسی قسم کی کمی اور زیادتی نہ کروں گا ، اس اقرار کے بعد یہ لوٹ گئے،آنحضرت ﷺ نے لوگوں سے فرمایا کہ اگر اس گیسووں والے نے سچ کہا ہے،توجنت میں جائے گا ۔
Entity: ضمام — Type: /person